Prima dronă românească ar urma să intre în producție de serie la Societatea Carfil din Brașov, o subsidiară a Romarm, în contextul unui acord de cooperare industrială ce a fost semnat cu un producător american, a anunțat Radio Brașov, potrivit Rador, transmite G4Media.ro.
Despre acordul de cooperare industrială a vorbit și ministrul Economiei, Radu Oprea, care a descris momentul drept o premieră pentru industria românească de apărare, având în vedere că este primul parteneriat strategic al unei companii autohtone în domeniul construcției de drone militare și civile.
„Există deja în România mai multe companii care știu să producă drone care zboară, au prototipuri, au și fost premiate, au și produse. Ceea ce ne dorim este să-i punem pe toți împreună într-un format de lucru, astfel încât temele pe care Ministerul Apărării Naționale, celelalte ministere de forță sau în scop civil, cel de ministere, le vor da către Ministerul Economiei în acest format să putem lucra foarte repede, dezvolta de la concept la prototip și la produs”, a declarat ministrul Radu Oprea.
Autoritățile române vizează producerea în serie a unei drone integral autohtone, cu variante atât pentru zona de apărare, cât și pentru sectoarele civile, cum ar fi agricultura.
Premierul Marcel Ciolacu a spus că proiectul pentru drona românească este unul „ambițios”.
„Vom face investiții majore în România pentru a dezvolta unități noi și moderne, iar faptul că am obținut în premieră o finanțare de 50 de milioane de euro de la Comisia Europeană pentru fabrica de pulberi dezvoltată împreună cu Rheinmetall arată că în acest domeniu se muncește într-un ritm nou. Știu că domnul ministru Radu Oprea pregătește un alt proiect ambițios, privind drona românească. Mi-aș dori sincer ca la ediția de anul viitor să vedem un stand dedicat acestui proiect. Ar fi un semnal clar și puternic că industria noastră de apărare a început să zboare, nu la figurat, ci la propriu”, declara Marcel Ciolacu, pe 22 mai, la deschiderea Expoziției internaționale Black Sea Defense and Aerospace – BSDA 2024.